Együttműködési megállapodás az MNB és az NFRA között

Közös pénzügyi felügyeleti együttműködésről kötött megállapodást az MNB és a kínai National Financial Regulatory Administration. A közös munka kiterjed többek között a hatóságok közötti információmegosztásra, kölcsönös segítségnyújtásra és hatékony együttműködésre a pénzügyi felügyelet és a fogyasztóvédelem területén. A megállapodást az MNB felügyeleti és fogyasztóvédelmi alelnöke írta alá, aki a China Development Forum-on is felszólalt.

Ünnepélyes keretek között együttműködési megállapodást kötött ma a Magyar Nemzeti Bank (MNB) és a kínai National Financial Regulatory Administration (NFRA). A dokumentumot dr. Kandrács Csaba, az MNB felügyeleti és fogyasztóvédelmi alelnöke, illetve Zhou Liang, az NFRA miniszterhelyettese látta el kézjegyével Pekingben.

Az együttműködési megállapodás alapul szolgálhat felügyeleti információmegosztásra, a kölcsönös segítségnyújtásra és hatékony együttműködésre a pénzügyi felügyelet és a fogyasztóvédelem területén, valamint az információcserére a pénzmosás- és a terrorizmusfinanszírozás elleni küzdelemben.

Dr. Kandrács Csaba, az MNB alelnöke a China Development Forum globális gazdasági növekedésre fókuszáló panelbeszélgetésén is felszólalt. Az eseményen további kiemelt felszólalóként részt vett Kristalina Georgieva, a Nemzetközi Valutaalap (IMF) vezérigazgatója, Ajay Banga, a Világbank-csoport elnöke és Masatsugu Asakawa, az Ázsiai Fejlesztési Bank elnöke is.

Az MNB évek óta kiemelt figyelmet fordít arra, hogy szorosabbra fűzze és kiterjessze nemzetközi szakmai kapcsolatait a stratégiai partner jegybankokkal, felügyeleti hatóságokkal, valamint a nemzetközi gazdasági szervezetekkel és pénzügyi intézményekkel. Ezen az úton számít fontos mérföldkőnek a mostani megállapodás és konferencia-részvétel is.

Sajtókapcsolat:

* +36 1 428 2600
* sajto@mnb.hu

Eredeti tartalom: Magyar Nemzeti Bank

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/12386/egyuttmukodesi-megallapodas-az-mnb-es-az-nfra-kozott/